정조 5년
掌令金晩耇疏曰。伏以臣。頃於春間。待罪臺職。社壇親幸之時。以騎郞之不卽請罪。致勤嚴敎。薄勘雖至鞶遞。私心尙切悚惶。仍伏念臣犬馬之齒。已迫桑楡。筋力摧頹。而無振作之望。疾病侵尋。而有顚仆之憂。退伏田廬。歌詠聖澤。卽臣分內事。而只緣涓埃未報。義分是懼。有除輒膺。不敢言私。區區所自效者。唯在策蹇鞭駑。趨走竭蹶。以報聖恩萬一。而近因調攝失宜。宿病闖發。痰癖轉劇於暑熱。毒感又添於沾濕。呻痛旅邸。氣息綿綴。而此際忽伏承柏府除旨。臣且惶且感。靡所容措。枕席殘喘。實無從仕之望。而農壇仙蹕將啓。先朝縟儀復擧。實不勝微忱之欣聳。强疾出肅。獲忝從班。粗伸微分。而所患諸症。日益添加。眞元日爍。飮食全却。轉側須人。連日叫楚。以此病勢。萬無束帶供職之路。玆敢略入文字。仰瀆宸嚴。伏乞天地父母。俯諒臣難强之狀。特許鐫改。仍治臣違傲之罪。以肅朝綱。千萬幸甚。臣於乞免之章。不宜贅及他說。而愚憤之有不能自已。玆敢付陳焉。噫。合辭中諸賊。孰非罔死之罪。而其中鄭妻之千凶萬惡。龜柱之元惡大憝。尤係天討之所不可一日稽緩者也。然而沐浴之請。徒歸恬憘。懲討之典。尙靳允兪。于今六年于玆矣。至於國榮之沮遏大計。陰蓄異圖。實是窮天地亘萬古之極逆。擅行威福。鉗制搢紳。在渠猶屬薄物細故。擧國臣民。孰不欲食肉寢皮。而王章未加。鬼誅先及。致令宗社之極賊。得保首領於牖下。神人憤惋。已不勝言。而到今追施之律亦未亟行。古今天下。寧有是理。德相附托凶賊。作一血黨。敢以四字凶書。肆然筆之言。指意之凶慘。句語之陰譎。究其心腸。路人皆知。此是莽操懿溫之所未嘗有者也。樂純之同惡共濟。煥億之聲勢相依。其凶謀逆節。與國榮德相。一而二。二而一。今此窩窟打破之後。何可一刻容貸於覆載之間哉。凡此諸凶。若不亟施當律。則臣恐國不得爲國。人不得爲人。亂臣賊子。接跡而起。可不懼哉。不不憂哉。伏願殿下。亟允臺請。廓揮乾斷。以扶倫彝。以正王法焉。臣又有區區所懷。敢效芹曝之誠。惟殿下澄省焉。其一曰。振紀綱。夫立經振紀。有國之先務。從古以來。未有紀綱未振。而能成治安之業者也。臣竊觀今日。禁網疎闊。而不知畏戢。法令頹墮而無所懲創。上自朝廷。下至列邑。骩骳成習。振作無路。加分之禁。屢勤飭敎。而不有朝令。犯者相續。逋欠之弊。實由奸吏。而不遵國法。全事掩置。貪墨成風。氷蘗無聞。甚至皂隷下賤。亦無忌憚。露刃府庭。謀害邑宰者有之。凌蔑官長。對面詬罵者有之。街巷之內。乘醉拔釰。閭里之間。凌辱士夫者。指不勝屈。而人皆畏其兇悍。莫敢誰何。豈意聖明之世。有此駭異之事乎。伏願殿下。克思大振作大奮勵之道。內而蕫勵法司。明示禁條。外而申飭方伯。嚴加糾察。或有犯科者。斷不饒貸。繩以重律。以正名分。以樹紀綱焉。其二曰。開言路。夫國家之有言路。猶人之有血脈。血脈流通然後。榮衛無壅滯之患。言路洞開然後。聰明有開廣之美。從古爲治之君。必以言路爲先。言路開閼。而國之興亡係焉。明四目達四聰。而舜之治隆矣。城門開。言路閉。而宋之運替矣。爲人上者。可不戒哉。惟我殿下。睿德光明。無幽不燭。芻蕘必擇。紸纊克恢。十行絲綸。勤勤懇懇。惟恐言路之不通。而挽近以來。含默益甚。上而䘱闕匡救。下而官師相規。寂然不聞。槪自國榮鴟張之時。威制群下。頤指麾使。人皆怵其權勢。不敢出一言論一事。率以含口囚舌爲長策。因仍成習。轉爲痼疾。其流之弊。式至于今。以外面觀之。雖若無事。而其爲治世之憂。當如何哉。大禹之聖焉而聞言則拜。成湯之明焉而從諫不咈。伏願殿下。以大禹成湯爲法。益勤求言之方。以爲來諫之道。使四方言路。無有壅蔽之弊焉。其三曰。用人材。夫有國之興隆。專係人才之需用。故詩曰。濟濟多士。文王以寧。又曰。古之人無斁譽髦斯士。蓋周家八百年王業。未必不由於鳶魚作人之化矣。惟我殿下右文之治。駕軼三代。育莪之化。洋溢八域。而才難之歎。未有甚於此時。或者導迪之方。猶有所未盡而然歟。古人曰。才不借於異代。何獨人才之蔚興於古昔。而渺然於今日乎。繩樞甕牖之間。未必無讀書之人。草野沈淪之中。亦當有經綸之士。若求之甚篤。訪之甚勤。一藝無不用。一能無不試。則可以擔當世務。潤色皇猷。此惟在殿下一轉移之間耳。伏願另飭廟堂。有文學才行者。特令剡薦。申諭道臣。有茂才令譽者。一一登聞。次第擢用。以光立賢無方之治焉。其四曰。課農務。數年以來。穡事登稔。目今兩麥已熟。五穀向茂。而親刈之擧。又在此時。勸農之詔。宣諭八路。人民歡忭之心。當如何哉。山東扶杖之聽。庶可復見於今日。而周家屢豐之休。不必專美於當時矣。然而聖人有盈盛之戒。天道有損益之理。豈可以數歲連豐。而弛其勅勵之心哉。民之料生。惟在於糶糴之政。而出糶之時。官吏弄奸。里任減削。飢民之入於口吻者。已多所失。而及其入糴也。濫斛而捧之。落庭而散之。倉隷色吏。各有所收。應納一石之外。必加數三斗而後。始乃無事捧納。噫。彼窮民。何以謀生。而能辦耕作之資。能濟八口之命乎。方此根耕之時。貧匱之民。旣無辦種子之路。孤獨之類。又無借農牛之勢。不能趁時耕種者。十居五六矣。況今雨澤滂霈。溝塍必潰。而落種且晩。民事可憂。苟非道臣之着意課勅。守宰之誠心憮恤。民何以蒙其澤乎。且近年以來。陳荒之地甚多。而民不起墾。其故何哉。陳廢之處。其力倍入。瘠确之地。所出不多。而納稅之數。與他無異。殫其所收。竭其所食。猶且不贍。以此之故。雖有可墾之地。初不入耕。一任陳棄。田野不闢。實由於此。詩云哿矣富人。哀此煢獨。饒富之民。田土有餘。而惟彼窮困之民。則着手無地。雖欲起陳。而力不敢生意。臣愚以爲。陳廢之地。限五年。使之耕食而後。始納其稅。則貧民取其五年無稅之利。而視爲已有。盡其糞壤之力。而累年荒廢之土。皆可以爲良田沃野矣。制民之産。莫先於此矣。其五曰。節財用。曾傳曰。財聚則民散。財散則民聚。夫治平之術何限。而其歸不出於用財二字。蓋財蓄足然後。國用贍。國用贍然後。民産裕。故損上益下之道。專賴於是。而苟究其本。不過曰崇節儉而已。易曰。節以制度。不傷財不害民。孔子曰。節用而愛民。豈有財不節。而可以贍國用裕民産者乎。惟我聖上。臨御以後。節儉是先。祛侈靡之風。懋省約之方。八域臣庶。孰不欽仰德意。而目今度支之經用漸耗。太倉之充積無聞。比如病者之元氣。日銷月鑠。前年不如昔年。今年不如前年。民憂國計。誠可哀痛。臣恐若此不已。則財力日匱。而終至於莫可收拾之境。雖華扁在傍。不能救其沈痼之原矣。古語曰。六歲穰。六歲旱。近因年事之豐登。粒米狼戾。雖貞觀之斗直三錢。無以加此。以目下言之。可謂無憂。然若不深思長慮。早爲有備無患之道。而數年之內。不幸有旱澇凶歉之災。則將何以賙饑而救荒乎。伏願殿下。益勤節用之方。以爲裕財之本。使廟堂諸臣。爛熳商確。及此登穰之日。預講蓄積之術。亦爲申飭外邑。待秋成精捧還穀。趁時豐而漸收舊逋。以爲預備之道焉。其六曰。修軍政。雖在升平之時。不忘詰戎之務者。蓋所以爲陰雨衣袽之備者也。近來列邑。解弛莫甚。至於組練之時。全不成樣。戎械朽鈍。軍裝破壞。刀而無刃。馬而無鞍。朽弓敗箭。不堪彎射。如此軍器。將焉用哉。兵使巡歷。專爲軍務。而難於守令之罷黜。不加考閱。稱而無頉。以此之故。守令厭其物役之費。軍器諸具。全不修改。雖以軍丁言之。黃口白骨。已成痼弊。而實軍則圖入於軍官校生募粟等雜役。其餘疲殘兒弱。皆充軍丁。僅僅充數。亦或有不滿軍總。而闕額夥然者。官長全不致察。因循荏苒。只以苟且磨勘爲事。軍器如此。軍丁又如此。惡在其朝家設置武備之意也。伏願殿下。嚴飭閫帥。時遣繡衣。閱其器械。考其軍簿。如有朽鈍欠闕者。則當該守令。各別論罪。俾無虛實相蒙之弊焉。臣病痼年衰。才疎筆退。僅以草草數語。仰溷崇聽。伏乞勿以人微而廢言焉。臣無任屛營祈懇之至。答曰。省疏具悉。上款云云。悉諭諸批。第一件振紀綱事。吏干于有司。民凌其土主。壞法傷敎。罪孰大焉。蕫飭糾繩之請。爾言是矣。依施。第二件開言路事。無言不已。不亡無幾。何責乎不言者之失。由予求言之未盡其方。思欲益勉其所未盡也。第三件用人才。第四件課農務。第五件節財用事。事在目下。莫非緊務。若其規劃措施。自是廊廟之任。許令指一覆奏。俾免無實之歎焉。近來公車。未聞一事半事之語及國計民憂者。爾能條論至此。極可嘉乃。爾其勿辭。從速察職。